钦定古今图书集成/明伦汇编/官常典/第421卷 > 贾谊新书 > 崔彭
## 钦定古今图书集成/明伦汇编/官常典/第421卷 > 贾谊新书 > 崔彭

按《隋书》本传，“彭字子彭，博陵安平人也。祖揩，魏殷州
刺史。父谦，周荆州总管。彭少孤，事母以孝闻。性刚毅，
有武略，工骑射，善《周官》《尚书》，略通大义。周武帝时，为
侍伯上士，累转门正上士。及高祖为丞相，周陈王纯
镇齐州，高祖恐纯为变，遣彭以两骑征纯入朝。彭未
至齐州三十里，因诈病上传舍，遣人谓纯曰：‘天子有
诏书至王所，彭苦疾，不能强步，愿王降临之’。”纯疑有
变，多将从骑至彭所。彭出传舍迎之，察纯有疑色，恐
不就征，因诈纯曰：“王可避人，将密有所道。”纯麾从骑，
彭又曰：“将宣诏，王可下马。”纯遽下，彭顾其骑士曰：“陈
王不从诏征，可执也。”骑士因执而锁之。彭乃大言曰：
“陈王有罪，诏征入朝，左右不得辄动。”其从者愕然而
去。高祖见而大悦，拜上仪同。及践阼，迁监门郎将，兼
领右卫长史，赐爵安阳县男。数岁，转车骑将军，俄转
骠骑，恒典宿卫。性谨密，在省闼二十馀年，每当上在
仗，危坐终日，未尝有怠惰之容，上甚嘉之。上每谓彭
曰：“卿当上日，我寝处自安。”又尝曰：“卿弓马固以绝人，
颇知学不？”彭曰：“臣少爱《周礼》《尚书》，每于休沐之暇，不
敢废也。”上曰：“试为我言之。”彭因说君臣戒慎之义，上
称善，观者以为知言。后加上开府，迁备身将军。上尝
宴达头可汗使者于武德殿，有鸽鸣于梁上。上命彭
射之，既发而中。上大悦，赐钱一万。及使者反，可汗复
遣使于上曰：“请得崔将军，一与相见。”上曰：“此必善射，
闻于虏庭，所以来请耳。”遂遣之。及至匈奴中，可汗召
善射者数十人，因掷肉于野，以集飞鸢。遣其善射者
射之，多不中，复请彭射之。彭连发数矢，皆应弦而落，
突厥相顾，莫不叹服。可汗留彭不遣。百馀日，上赂以
缯彩，然后得归。仁寿末，进爵安阳县公，邑二千户。炀
帝即位，迁左领军大将军。从幸洛阳，彭督后军。时汉
王谅初平，馀党往往屯聚，令彭率众数万镇遏山东，
复领慈州事。帝以其清，赐绢五百匹。未几而卒，时年
六十三。帝遣使吊祭，赠大将军，谥曰肃。子宝德嗣。